**ТУРИСТИЧЕСКИ ПЪТУВАНИЯ И РАЗХОДИ ЗА ТУРИЗЪМ НА НАСЕЛЕНИЕТО ПРЕЗ ТРЕТОТО ТРИМЕСЕЧИЕ НА 2024 ГОДИНА**

**(ПРЕДВАРИТЕЛНИ ДАННИ)**

През третото тримесечие на 2024 г. 1.8 млн. български граждани[[1]](#footnote-1) са реализирали туристически пътувания[[2]](#footnote-2). Преобладаващата част от тях - 72.3%, са пътували само в страната, 20.8% - само в чужбина, а 6.9% са пътували както в страната, така и в чужбина. В сравнение със същото тримесечие на 2023 г. броят на пътувалите лица на възраст 15 и повече навършени години запазва нивото си (виж фиг. 1).

**Фиг. 1. Пътували лица на възраст 15 и повече навършени години по тримесечия**

Най-много са пътували българските граждани на възраст 25 - 44 години - 703.2 хил., или 38.6% от всички пътували лица. Във всички възрастови групи преобладава относителният дял на пътуванията в страната, като най-висок (78.3%) е при лицата на възраст 65 и повече години. Делът на пътувалите в чужбина лица на възраст 25 - 44 години (23.6% от пътувалите в тази възрастова група) е най-голям в сравнение с останалите групи (виж фиг. 2).

**Фиг. 2.** **Пътували лица на 15 и повече навършени години по възрастови групи през третото тримесечие на 2024 година**

Най-много туристически пътувания както в страната (73.4%), така и в чужбина (72.0%) са били с цел „почивка и екскурзия“ (виж фиг. 3).

**Фиг. 3. Структура на туристическите пътувания по цели в страната и чужбина през третото тримесечие на 2024 година**

Като самостоятелни са били регистрирани 2.1 млн., или 83.2% от общия брой лични пътувания. Относителният дял на самостоятелните пътувания без резервация в страната е 89.2%, а на тези в чужбина - 65.6% (виж фиг. 4).

**Фиг. 4. Туристически пътувания с лична цел според организацията на пътуването през третото тримесечие на 2024 година**

В структурата на разходите по видове с най-голям относителен дял както в страната, така и в чужбина са тези за храна - 41.6 и 30.8% (виж фиг. 5).

**Фиг. 5. Структура на разходите при туристическите пътувания в страната и чужбина през третото тримесечие на 2024 година**

Средният разход при пътуване с лична цел на едно лице е 498.99 лв. в страната и 849.05 лв. в чужбина (виж фиг. 6).

**Фиг. 6. Среден разход за лични пътувания на лице по тримесечия**

Същевременно разходите на едно лице за професионално пътуване са средно 288.96 лв. в страната и 1 232.93 лв. в чужбина (виж фиг. 7).

**Фиг. 7. Среден разход за професионални пътувания на лице по тримесечия**

**Методологични бележки**

От 2012 г. статистическото изследване на **туристическите пътувания и разходите за туризъм на населението** се извършва в съответствие с Регламент № 692/2011 на Европейския парламент и на Съвета относно европейската статистика на туризма и Регламент № 1051/2011 на Европейската комисия за прилагане на Регламент № 692/2011 на Европейския парламент и на Съвета относно европейската статистика на туризма по отношение на структурата на отчетите за качеството и предаването на данните.

**Изследването** е представително и се провежда въз основа на извадка от домакинствата в страната. Обект на изследването е населението на възраст 15 и повече навършени години в България. Анкетират се всички лица от домакинствата, които са попаднали в извадката. За оценка на резултатите от изследването са използвани данни от текущата демографска статистика за населението на страната на възраст 15 и повече навършени години по местоживеене (градове и села), пол и възрастови групи към края на 2023 година.

**Туристическо пътуване** **-** всяко лично или професионално пътуване на хора извън мястото, в което живеят, за период не повече от една година и чиято основна цел не е извършване на дейност срещу заплащане.

**Туристическите пътувания** могат да бъдат:

**Лични** **-** почивка, посещения на културни мероприятия, спортуване, лечение, обучение, религиозни мероприятия, гостуване на близки и приятели и други.

**Професионални** **-** командировки, сключване на сделки, участие в конференции, конгреси и други.

**Посетител** **-** всеки пътуващ, пристигащ на място, което не е неговата **обичайна среда,** за не повече от една година и чиято основна цел не е извършване на дейност срещу заплащане. Хората, пътуващи ежедневно или седмично за работа, обучение, пазаруване, посещение на лекар и др., се изключват от определението за посетител.

**Обичайната среда** на един човек включва както местата, разположени в близост до жилището му, така и местата,посещавани често от него. Понятието „обичайна среда“има две измерения - съседство и честота на посещенията.Местата, разположени близо до мястото на живеене на един човек, са част от неговата обичайна среда дори ако те се посещават рядко - например ако мястото, където се намира вилата или къщата за почивка, е разположено близо до жилището, но се посещава рядко, то е част от обичайната среда за даден човек.

1. В изследването са обхванати лицата на възраст 15 и повече навършени години. [↑](#footnote-ref-1)
2. Включват се пътувания с лични и професионални цели. [↑](#footnote-ref-2)